তোমরা তো জানো, আমাদের দেশ থেকে ইংরেজ বেনিয়ারা বিদায় নেয়ার পর ১৯৪৭ সালে মুসলমানদের একটি নতুন দেশের জন্ম হয়েছিল। ঐ দেশটির নাম ছিল পাকিস্তান। এর এক অংশের নাম ছিল পূর্ব পাকিস্তান আর অন্য অংশের নাম ছিল পশ্চিম পাকিস্তান। তৎকালীন পূর্ব পাকিস্তানই স্বাধীন হয়ে আমাদের বর্তমান বাংলাদেশ। সেদিন পাকিস্তানের শাসকরা বলেছিলেন উর্দুই হবে পাকিস্তানের রাষ্ট্রভাষা। ফলে এর প্রতিবাদ করেছিল বাংলার দামাল ছেলেরা। এক সাথে শ্লোগান উঠলো বাংলাই হবে আমাদের রাষ্ট্রভাষা। জীবন দেবো তবু ভাষা হারাবো না।